
Atbilde Nr.2 uz pretendenta uzdoto jautājumu
JAUTĀJUMS
Nolikuma 6. pielikumā Pretendentam ir noteikts pienākums norādīt informāciju par apakšuzņēmējiem nododamajiem darbiem, tostarp nododamo darbu aprakstu un attiecīgās līguma daļas apjomu gan euro, gan procentuālā izteiksmē.
Vienlaikus Nolikuma 7. pielikumā – apakšuzņēmēja apliecinājumā – papildus apakšuzņēmēja apliecinājumam par konkrētu darbu izpildi un nepieciešamo resursu nodrošināšanu, ir paredzēts pienākums norādīt arī apakšuzņēmējam nododamo līgumdarbu apjomu euro.
Vēršam uzmanību, ka informācija par konkrētā apakšuzņēmēja veicamo darbu finansiālo apjomu Pasūtītājam jau tiek sniegta Nolikuma 6. pielikumā. Līdz ar to prasība atkārtoti norādīt šo informāciju arī apakšuzņēmēja apliecinājumā pēc būtības dublē Pretendenta piedāvājumā jau ietveramo informāciju.
Turklāt Pretendenta un apakšuzņēmēja savstarpējās vienošanās par darbu cenu un norēķinu nosacījumiem var ietvert komerciāli sensitīvu informāciju. Prasība šādu informāciju (konkrētu nododamo summu) ietvert apakšuzņēmēja apliecinājumā var radīt komercinformācijas izpaušanas risku, tostarp situācijās, kad viens un tas pats apakšuzņēmējs ir iesaistīts vairāku Pretendentu piedāvājumu sagatavošanā un līdz ar to tam kļūst zināma informācija par attiecīgo Pretendentu atsevišķu finanšu piedāvājuma pozīciju vērtību.
Ņemot vērā minēto, lūdzam Pasūtītāju izvērtēt Nolikuma 7. pielikumā ietvertās prasības nepieciešamību un samērīgumu un grozīt 7. pielikumu, svītrojot prasību apakšuzņēmēja apliecinājumā norādīt tam nododamo līgumdarbu apjomu euro, saglabājot pienākumu apliecināt konkrēto darbu izpildi un attiecīgo resursu pieejamību.

ATBILDE
Saskaņā ar Publisko iepirkumu likuma 63. pantu Pretendentam jānorāda apakšuzņēmēji un katram apakšuzņēmējam izpildei nododamā iepirkuma līguma daļa.
Nolikuma 6. pielikumā Pretendentam ir noteikts pienākums sniegt informāciju par paredzamajiem apakšuzņēmējiem un tiem nododamo darbu apjomu, savukārt Nolikuma 7. pielikumā paredzētais apakšuzņēmēja apliecinājums ir paredzēts kā atsevišķs apstiprinājums no paša apakšuzņēmēja par tā iesaisti konkrētā iepirkuma līguma izpildē, konkrēto darbu veikšanu un nepieciešamo resursu nodrošināšanu.
Vienlaikus Pasūtītājs norāda, ka Nolikuma 7. pielikuma prasība nav vērsta uz Pretendenta un apakšuzņēmēja savstarpējās vienošanās par darbu cenu, peļņas daļu vai norēķinu nosacījumu iegūšanu. Pasūtītājam ir nepieciešams identificēt apakšuzņēmējam nododamās iepirkuma līguma daļas finansiālo apjomu, kas ir tieši saistīts ar konkrētā iepirkuma līguma izpildi.
Procentu norādīšana neuzliek pretendentam papildus slogu piedāvājuma iesniegšanai, jo obligātā prasība ir norādīt apakšuzņēmējiem nododamo daļu EUR bez PVN. Minētā prasība ir vienādi piemērojama visiem Pretendentiem, ir saistīta ar iepirkuma līguma izpildi un nav uzskatāma par nesamērīgu.
Ņemot vērā minēto, Pasūtītājs saglabā Nolikuma 7. pielikumā noteiktās prasības un grozījumus tajā neveiks.

